《裴尹东溪别业》
唐代·李颀

公才廊庙器，官亚河南守。别墅临都门，惊湍激前后。

旧交与群从，十日一携手。幅巾望寒山，长啸对高柳。

清欢信可尚，散吏亦何有。岸雪清城阴，水光远林首。

闲观野人筏，或饮川上酒。幽云澹徘徊，白鹭飞左右。

庭竹垂卧内，村烟隔南阜。始知物外情，簪绂同刍狗。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。